DA Den Europæiske Unions Tidende CE 84/950

(2004/C 84 E/1049)

SKRIFTLIG FORESPØRGSEL P-1116/04

af Uma Aaltonen (Verts/ALE) til Kommissionen

(5. april 2004)

Om: Seksualoplysninger for børn og unge i den udvidede Union

Er Kommissionen enig med mig i, at EU bør støtte borgernes rettigheder med hensyn til forplantning, til ligestilling mellem kønnene, til at leve et liv i sikkerhed for alskens vold herunder vold i familie og parhold, til adgang til et godt sundhedsvæsen og til at få oplysninger om kønssygdomme?

Er Kommissionen enig med mig i, at disse rettigheder bygger på og indgår i Fællesskabets love og internationale aftaler?

Tror Kommissionen som jeg på, at borgerne for at kunne udnytte disse rettigheder fuldt ud på et tidligt tidspunkt i livet bør modtage en god og saglig seksualoplysning i form af oplysende materiale, programmer og undervisningsprojekter?

Da jeg selv tror, at viden, der gives på forhånd, som er saglig, og som tager sigte på beskyttelse, kan fremme disse målsætninger, mens børnene og de unge udvikler sig til voksne mennesker, anmoder jeg Kommissionen om at oplyse, hvad den vil gøre for at sikre, at ungdommen i den udvidede Union sikres seksualoplysning på højt niveau og for alle?

Svar afgivet på Kommissionens vegne af David Byrne

(30. april 2004)

Den Europæiske Union blev grundlagt på principperne om frihed, demokrati og overholdelse af menneskerettighederne, grundlæggende friheder samt retssikkerhed. Alle medlemsstaterne har underskrevet forskellige traktater om menneskerettigheder, både på FN-niveau og i Europarådet. Endvidere findes der en omfattende EU-lovgivning, som tager mange af de spørgsmål op, som det ærede medlem har rejst. En nøje overholdelse af menneskerettighederne indgår i alle medlemsstaternes forfatninger eller forfatningsmæssige lovgivning. Meget af denne lovgivning, fra det nationale niveau til det internationale niveau, tager i en eller anden form også rettigheder op i forbindelse med familieplanlægning, adgang til sundhedspleje, forebyggende foranstaltninger mod seksuelt overførte sygdomme og sikkerhed mod vold i enhver form. For at borgerne kan udøve disse rettigheder, er det vigtigt, at de har adgang til oplysninger om disse spørgsmål.

På EU-niveau er handlingsprogrammet for folkesundhed (2003-2008) (1) et vigtigt redskab til fremme af seksualoplysning. Seksuel sundhed, og herunder seksualoplysning, er en vigtig del af sundhedsdeterminan-terne i dette program. I indkaldelsen af forslag til dette program i 2 003 udvalgtes et projekt til støtte med titlen »European partnership to promote the sexual and reproductive health and rights of young people« (europæisk partnerskab til fremme af seksuel og reproduktiv sundhed samt unges rettigheder) koordineret af »International Planned Parenthood Foundation« (IPPF). Dette spørgsmål indgår igen som et af de prioriterede områder i arbejdsplanen for 2004, hvor der står:

Under hensyntagen til de oplysninger, som tilvejebringes fra sundhedsovervågningssystemet, skal der udvikles strategier for sundhedsfremme og defineres bedste praksis i forbindelse med spørgsmål om seksualundervisning (graviditet blandt teenagere og familieplanlægning) og forebyggelse af seksuelt overførte sygdomme som f.eks. HIV/AIDS, idet man overvejer forskellige tilgange rettet mod skolemiljøer og specifikke målgrupper.

(1) Europa-Parlamentets og Rådets afgørelse nr. 1786/2002/EF af 23. september 2002 om vedtagelse af et program for Fællesskabets indsats inden for folkesundhed (2003-2008), EUT L 271 af 9.10.2002.